KKNK en kunste se rol kritiek vir SA | Netwerk24
21 April 2017 05:45
In 'n tyd waarin Afrikaans en die kunste onder aansienlike druk verkeer, is daar ligpunte in die verskeie suksesse van die pas afgelope Klein Karoo Nasionale Kunstefees (KKNK).
Voorlopige syfers wys dat 6% meer teaterkaartjies as verlede jaar verkoop is. Kaartjieverkope vir die Uitkamp­teater het meer as verdubbel.
Dalk stof tot nadenke vir die doemprofete, maar terselfdertyd ook geen rede om op die louere te rus nie. Die syfers oor hoeveel mense dit bywoon en hoeveel geld bestee word, hoe belangrik ook al, vertel oplaas nie die volle verhaal van die fees nie.
Die KKNK is die markplein van die Afrikaanse kunstewêreld. Toneelstukke wat by die fees opgevoer word, word van Oudtshoorn tot die verste uithoeke van die land opgevoer. As sodanig hou die KKNK die spieël op om die wêreld en ons plek daarin krities te kan betrag. Dit is 'n belangrike forum vir nuwe idees waar mense uit verskillende gemeenskappe bymekaarkom, mekaar kan verryk om agterna dalk ons wêreld en sy dinge deur 'n nuwe, ruimer lewensbeskouing te sien.
Wat die nasionale dialoog betref, was die puik sprekers en lewendige debat in Die Burger se gesprekreeks nóg 'n aanduiding van die suurdeeg-effek wat die fees het. In onstuimige politieke, maatskaplike en ekonomiese tye – soos wat die land tans weer beleef – is die neiging dikwels onder die magshebbers om alternatiewe stemme en gesigspunte te wil smoor.
Soos Alida Kok, politieke wetenskaplike, deelnemer aan die gesprekreeks en rubriekskrywer in Die Burger, dit netjies gestel het: "As mense swyg, word despotiese mag genormaliseer en ons diverse burgerlike samelewing gaan lê nie sommer nie. So, ondersteun ons kunste, dink krities, neem deel aan gesprekke, vind alternatiewe maniere om toegang te skep tot die hulpbronne wat ons benodig om te leef en hernu só die uitvoerende gesag."
Daarom was dit nogmaals inspirerend om die debat in Die Burger se gesprekreeks te kon gade- slaan. Die gehalte van lesers se bydrae was van 'n puik standaard en selfs al het die debat by tye warm geraak, is dit gevoer in 'n trant waarop Die Burger saam met sy lesers trots kan wees.
Die Burger se opregte dank dus aan elkeen wat in Media24 se Feeskafee kom luister en saamgesels het. Ons maak volgende jaar weer so.